次韻梅花
作者：朱槔
朝代：宋

paragraphs: 陰陰雪意雲垂地，曳策微行傍清泚。
眼明橫路出江梅，烟瞑沙寒迷表裏。
當年一夢山月明，依約瑶臺見仙子。
俗緣掣肘意未了，弄出飛瓊亂紛委。
摩娑銅狄豈須話，滄海揚塵固其理。
花神縱步來閬苑，羞怕唐昌偷玉蕊。
回風自作粧半面，泣露真成愁齲齒。
相看一笑豈易得，分與天香更清美。
那知脫屣塵寰去，頃刻蓬萊三萬里。
黄昏誰伴醉鄉歸，天色無情淡如洗。